**Eisteddfod yr Urdd Sir Gậr 2023.**

**Cyfansoddi: Cystadleuaeth 298.**

**Cyfansoddi Cerddoriaeth Blwyddyn 6 ac Iau.**

**Beirniadaeth J. Eirian Jones**

Derbyniwyd nifer dda o gyfansoddiadau i’r gystadleuaeth a da gweld eu bod i gyd wedi ymdrechu i gyflwyno gwaith diddorol a cherddorol. Ni osodwyd thema fel y cyfryw a chan fod geiriad y gystadleuaeth yn benagored, disgwyliwyd cryn amrywiaeth o fewn y cyfansoddiadau – ac felly y bu.

**Ffion Bickford Llangadog.**

Recordiad yn unig a gafwyd yma ac fe amlygwyd syniad digon bachog ar y cychwyn. Yn anffodus braidd yn fyr oedd y cyfansoddiad (17 eiliad yn unig) heb ddangos unrhyw ddatblygiad o’r syniad cerddorol gwreiddiol.

**Noah Briscoe ‘Barcud’**

Gosododd Noah Briscoe eiriau’r ‘Barcud’ ar gyfer llais a phiano (mi dybiaf) er na nodwyd yr union offerynnau ar y sgôr. Darparwyd copi gan ddefnyddio meddalwedd gerddorol a rhaid canmol yr ymdrech i gyfansoddi geiriau yn ogystal ậ’r gerddoriaeth. Ymdrechwyd hefyd i drawsgyweirio ond teimlwyd y byddai’r gận wedi elwa’n sylweddol wrth edrych eto ar aceniad y geiriau a chryfhau’r dewis o gordiau yn gyffredinol.

**Ysgol y Fenni ‘Diolch Gareth Bale’**

Mwynhawyd yn fawr y gosodiad o’r gận ‘Diolch Gareth Bale’ gan ddisgyblion Ysgol y Fenni. Mae’r perfformiadau i gyd yn gryf gyda’g offerynnau cefndir pwrpasol yn ychwanegu at yr awyrgylch.

**Cerys Williams ‘Blodyn Tatws’**

Cyfansoddiad ar gyfer y piano unawdol a gafwyd gan ‘Blodyn Tatws’ ac fe gyflwynwyd sgôr a recordiad o’r gwaith terfynol. Arferwyd gofal mawr wrth nodi’r gwaith gyda marciau deinameg/perfformio wedi eu hychwanegu yn y mannau priodol. Seiliwyd y cyfansoddiad cyfan ar batrwm cryf o gordiau ac mae yma strwythur cerddorol clir a phendant. Er yr ymdrech i amrywio’r ffigurau teimlwyd yn gyffredinol bod angen datblygiad pellach ar y patrwm tripled sy’n tyfu i fod braidd yn ailadroddus erbyn diwedd y darn.

**Faith Manville Parry ‘Sonatina i Ddwy Delyn a Dwy Ffidil.**

Gwelir yn y Sonatina hon strwythur cerddorol clir ac ysgrifennu idiomatig iawn i’r offerynnau o dan sylw – gan gynnwys harmonics a glissandi i’r delyn a marciau fel pizzicato i’r ffidil. Mae’r cyfansoddwr yn amlwg yn adnabod yr offerynnau’n dda. Cafwyd recordiad yn ogystal ậ sgôr gyfrifiadurol yn llawn manylion a marciau perfformio – diolch yn fawr am y gofal wrth nodi’r cyfan. Mae’r patrwm cordiau a ddewiswyd yn gryf ond efallai weithiau y teimlwyd bod gor ddibyniaeth ar gord G fwyaf. Gwelir nifer fawr o farciau ailadrodd yn y cyfansoddiad gyda’r duedd i bethau fynd yn ailadroddus ar brydiau. Byddai mwy o ddatblygiad o’r syniadau cychwynnol yn sicr wedi codi’r cyfansoddiad yma i dir uwch yn y gystadleuaeth ond ymdrech i’w chanmol serch hynny.

**Annest Carlisle ‘Sam y Ci Bach Du’**

Cyfansoddiad ar gyfer y piano a gafwyd gan Annest Carlisle ac o’r cymal cyntaf gwelwyd bod yma syniad aeddfed o safbwynt dewis cordiau ac am drawsgyweirio gyda rhai o’r cyweiriau a ddefnyddiwyd yn ddigon mentrus. Hoffwyd yn arbennig y symud o’r tonydd mwyaf (C fwyaf) i’r tonydd lleiaf (C leiaf) ac roedd yr ymdriniaeth o rai cordiau fel y 6/4 diweddebol yn dangos deallusrwydd cerddorol arbennig. Roedd yn gwbwl amlwg bod y gyfansoddwraig yn hollol gyfarwydd gyda’r offeryn gan fod yna syniadau cerddorol idiomatig iawn ar ei gyfer. Ceir strwythur cerddorol clir ynghyd ậ rhythmau trawsacennog effeithiol. Cyfansoddiad aeddfed ac addawol.

**Ben Manville Parry ‘Gwawr y Ddinas’**

Cofnododd Ben Manville Parry ei gyfansoddiad yn ofalus iawn gan ddefnyddio meddalwedd gyfrifiadurol ac fe gafwyd recordiad hefyd. Cafwyd cyfuniad diddorol o offerynnau gan gynnwys y ffliwt, clarinet, corn, 2 biano, ffidil a gitar glasurol gyda’g ysgrifennu deallus a cherddorol iawn ar eu cyfer. Ceir cydbwysedd da rhwng yr offerynnau gyda’r amrywiol unawdau yn creu gwrthbwynt effeithiol. Rhoddwyd cryn sylw i’r marciau perfformio ac fe hoffwyd yn arbennig yr awyrgylch a grewyd yn union ar ddechrau’r darn – hyn yn arwyddocaol o gofio’r teitl. Yn sicr mae yma gyfansoddwr wrth reddf, aeddfed ei syniadau ac yn dangos cryn addewid i’r dyfodol.

Diolch yn fawr i bawb am eu hymdrechion a chofiwch ddal ati i gyfansoddi.

Dyfarnaf y wobr gyntaf i Ben Manville Parry, yr ail i Annest Carlisle a’r trydydd i Faith Manville Parry.